**Lauren Murphy** (ent. **Taylor**, s. 27. heinäkuuta 1983 Anchorage, Alaska) on yhdysvaltalainen vapaaottelija.

Ura
---

Murphy aloitti uransa vapaaottelijana vuonna 2010 harrastettuaan sitä ennen lyhyen aikaa jujutsua. Hän ei otellut yhtään amatööriottelua, vaan aloitti suoraan ammattilaisena. Hän otteli neljä ensimmäistä otteluaan höyhensarjassa (engl. *featherweight*) kotiosavaltiossaan Alaskassa ja voitti ne kaikki teknisellä tyrmäyksellä. Murphy oli sekä Alaska Fighting Championshipin (AFC) että Alaska Cage Fightingin (ACF) mestari.

Vuonna 2013 Murphy siirtyi kääpiösarjaan (engl. *bantamweight*) ja otteli aluksi yhden ottelun Legacy Fighting Championshipissä (LFC). Hän voitti tuonkin ottelun teknisellä tyrmäyksellä, minkä jälkeen hän siirtyi naisten vapaaotteluorganisaatio Invicta Fighting Championshipsiin. Hän voitti huhtikuussa 2013 Kaitlin Youngin tuomariston yksimielisellä päätöksellä, kuten myös Sarah D'Alelion heinäkuussa 2013, ja sai mahdollisuuden otella Invictan ensimmäisessä kääpiösarjan mestaruusottelussa joulukuussa 2013. Murphy voitti mestaruuden hänen vastustajansa Miriam Nakamoton loukattua ottelussa polvensa ja oltuaan näin kykenemätön jatkamaan neljännen erän alun jälkeen.

Vuonna 2014 Murphy siirtyi Ultimate Fighting Championshipiin (UFC). Hän kohtasi ensimmäisessä UFC-ottelussaan elokuussa 2014 painin olympiamitalistin, UFC:n mestaruudestakin aiemmin otelleen Sara McMannin. Murphy hävisi ottelun tuomariston hajaäänin. Hän hävisi toisen UFC-ottelunsa, ottelun niin ikään UFC:n mestaruudesta aiemmin otellutta Liz Carmouchea vastaan, huhtikuussa 2015 tuomariston yksimielisellä päätöksellä. Kolmannessa UFC-ottelussaan helmikuussa 2016 Murphyn piti alun perin otella Sarah Morasia vastaan, mutta tämän loukkaannuttua viikko ennen ottelua, tilalle nostettiin Kelly Faszholz. Murphy voitti ottelun teknisellä tyrmäyksellä kolmannen erän lopussa.

Murphy hävisi heinäkuussa 2016 Katlyn Chookagianille tuomariston yksimielisellä päätöksellä. Ottelu oli hänen ensimmäisen UFC-sopimuksensa viimeinen. Murphy siirtyi tuon tappion jälkeen alempaan painoluokkaan, kärpässarjaan (engl. *flyweight*), ja pyrki ja pääsi mukaan *Ultimate Fighter* -ohjelman 26. kaudelle (*The Ultimate Fighter: A New World Champion*), jolla haettiin ensimmäistä mestaria UFC:n naisten kärpässarjaan. Murphy oli sijoitettu ohjelman turnauskaaviossa kolmanneksi kuudestatoista ottelijasta, mutta hän hävisi jo ensimmäisellä kierroksella neljänneksitoista sijoitetulle Nicco Montañolle. Murphy kuului ohjelmassa alun perin Eddie Alvarezin valmentamaan joukkueeseen, mutta siirtyi Alvarezin kanssa olleiden erimielisyyksien jälkeen Justin Gaethjen valmentamaan joukkueeseen.

1. joulukuuta 2017 Murphy otteli Barb Honchakia vastaan *Ultimate Fighterin* finaalitapahtumassa. Murphylle alun perin suunniteltu ottelu oli peruuntunut hänen vastustajansa viisumiongelmien vuoksi, mutta kun myös Honchakille aiottu ottelu peruuntui, vain päivä ennen tapahtumaa, Murphyn ja Honchakin välinen ottelu lisättiin tapahtumaan. Murphy voitti ottelun tuomariston hajaäänin.

Yksityiselämä
-------------

Lauren Murphy on naimisissa vapaaottelija Joe Murphyn kanssa ja hänellä on yksi lapsi, poika Max. Vuonna 2014 he muuttivat Arizonaan, jossa Murphy harjoittelee vapaaottelua The MMA Lab -salilla. Hän on asunut uransa aikana myös Alaskassa, Texasissa ja Floridassa.

Murphy on kertonut julkisesti kärsineensä nuorena vakavista päihdeongelmista.

Lähteet
-------

1. 1 2 3 4 5 6 7 8  Lauren "Lucky" Murphy *Sherdog.com*. Viitattu 12.4.2018. (englanniksi)
2. ↑  Hammond, Mick: Invicta FC 6 is First Time Lauren Taylor Wants to "Inflict as Much Pain as Possible" *MMAWeekly.com*.  10.7.2013. Viitattu 12.4.2018. (englanniksi)
3. 1 2  About Me *laurenmurphymma.com*.  Arkistoitu 13.4.2018. Viitattu 12.4.2018. (englanniksi)
4. ↑  Special Guest: Invicta FC Bantamweight Lauren Murphy *Iconici Radio MMA*.  23.11.2013. Viitattu 12.4.2018. (englanniksi)
5. 1 2 3  Newmark, Jordan: Lauren Murphy: Toughest Mom on the Block *UFC.com*.  11.8.2014. Viitattu 12.4.2018. (englanniksi)
6. ↑  Bissell, Tim: Lauren Murphy: Blood, Guts, and Game of Thrones *Bloody Elbow*.  11.7.2016. Viitattu 12.4.2018. (englanniksi)
7. ↑  Baldwin, Nick: Lauren Murphy hopes to get ‘face out there’ on TUF 26: Flyweights *Bloody Elbow*.  23.5.2017. Viitattu 12.4.2018. (englanniksi)
8. ↑  Major Upset Eliminates A Favorite From TUF 26 *MMAWeekly.com*.  21.9.2017. Viitattu 12.4.2018. (englanniksi)
9. ↑  Bronsteter, Aaron: Alvarez: Murphy retired after The Ultimate Fighter loss *TSN.ca*.  14.11.2017. Viitattu 12.4.2018. (englanniksi)
10. ↑  Gerbasi, Thomas: Honchak-Murphy completes TUF 26 card *UFC.com*.  30.11.2017. Viitattu 12.4.2018. (englanniksi)
11. ↑  Prates, Fernanda & Hathaway, Ken: A proud Lauren Murphy discusses weight of short-notice win over top flyweight Barb Honchak *MMAjunkie*.  2.12.2017. Viitattu 12.4.2018. (englanniksi)
12. ↑  Lauren Murphy: Everyone thought I was going to be ‘dead by 25’ *Fox Sports*.  15.8.2014. Viitattu 12.4.2018. (englanniksi)

Aiheesta muualla
----------------

* Lauren Murphy Twitterissä

Invictan kääpiösarjan mestarit

|  |  |
| --- | --- |
| YhdysvallatLauren Murphy (2013–2014)YhdysvallatTonya Evinger (2015–2017)VenäjäYana Kunitskaya (2017–2018)KanadaSarah Kaufman (2018–)

 |  |


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Yhdysvallat

 |

 |